
Pakuotės lapelis: informacija vartotojui

Valsartan/Amlodipine Teva Pharma 160 mg/5 mg plėvele dengtos tabletės
Valsartan/Amlodipine Teva Pharma 160 mg/10 mg plėvele dengtos tabletės
valsartanas ir amlodipinas 

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką.

Apie ką rašoma šiame lapelyje?

1. Kas yra Valsartan/Amlodipine Teva Pharma ir kam jis vartojamas
2. Kas žinotina prieš vartojant Valsartan/Amlodipine Teva Pharma
3. Kaip vartoti Valsartan/Amlodipine Teva Pharma
4. Galimas šalutinis poveikis
5. Kaip laikyti Valsartan/Amlodipine Teva Pharma
6. Pakuotės turinys ir kita informacija


1.	Kas yra Valsartan/Amlodipine Teva Pharma ir kam jis vartojamas

Valsartan/Amlodipine Teva Pharma tabletėse yra dvi medžiagos: valsartanas ir amlodipinas. Abi šios medžiagos padeda mažinti kraujospūdį.
· Amlodipinas priklauso vaistų grupei, kuri vadinama “kalcio kanalų blokatoriais”. Amlodipinas neleidžia kalciui patekti į kraujagyslės sienelę, todėl kraujagyslės nesusitraukia.
· Valsartanas priklauso vaistų grupei, kuri vadinama „angiotenzino-II receptorių antagonistais“. Angiotenzinas II yra gaminamas organizme, jis skatina kraujagyslių susitraukimą, o tai didina kraujospūdį. Valsartanas veikia mažindamas angiotenzino II poveikį.
Tai reiškia, kad abi šios medžiagos padeda išvengti kraujagyslių susitraukimo. Joms veikiant, kraujagyslės atsipalaiduoja ir kraujospūdis sumažėja.

Valsartan/Amlodipine Teva Pharma skiriamas aukštam kraujospūdžiui gydyti tiems suaugusiesiems, kuriems kraujospūdžio pakankamai nemažino vien tik amlodipinas ar valsartanas.


2.	Kas žinotina prieš vartojant Valsartan/Amlodipine Teva Pharma

Valsartan/Amlodipine Teva Pharma vartoti draudžiama:
· jeigu yra alergija amlodipinui ar bet kuriam kitam kalcio kanalų blokatoriui. Alergija gali pasireikšti niežuliu, odos paraudimu ar apsunkintu kvėpavimu;
· jeigu yra alergija valsartanui arba bet kuriai pagalbinei šio vaisto medžiagai (jos išvardytos 6 skyriuje). Jeigu manote, kad galite būti alergiškas, pasitarkite su gydytoju, prieš pradėdami vartoti Valsartan/Amlodipine Teva Pharma;
· jeigu yra sunkus kepenų funkcijos sutrikimas ar tulžies sutrikimas, tokios kaip biliinė kepenų cirozė ar tulžies stazė;
· jei esate daugiau nei 3 mėnesius nėščia. (Taip pat yra geriau vengti Valsartan/Amlodipine Teva Pharma vartoti ankstyvojo nėštumo metu (žr. skyrių „Nėštumas“));
· jeigu Jums labai sumažėjęs kraujospūdis (yra hipotenzija);
· jeigu Jums susiaurėjęs aortos vožtuvas (yra aortos stenozė) arba pasireiškia kardiogeninis šokas (būklė, kai širdis negali aprūpinti organizmo reikiamu kraujo kiekiu);
· jeigu pasireiškia širdies nepakankamumas po širdies priepuolio;
· jeigu Jūs sergate cukriniu diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno.

Jeigu kuri nors išvardyta sąlyga tinka, nepradėkite vartoti Valsartan/Amlodipine Teva Pharma ir pasakykite gydytojui.

Įspėjimai ir atsargumo priemonės
Pasitarkite su gydytoju, prieš pradėdami vartoti Valsartan/Amlodipine Teva Pharma, jeigu:
· Jums buvo bloga (vėmimas ar viduriavimas);
· Jums yra kepenų ar inkstų sutrikimų;
· Jums yra persodintas inkstas ar Jums buvo nustatytos susiaurėjusios inkstų arterijos;
· Jums yra pirminis hiperaldosteronizmas – būklė, veikianti inkstų liaukas;
· sergate širdies nepakankamumu arba Jus buvo ištikęs širdies priepuolis. Atidžiai laikykitės gydytojo nurodymų dėl pradinės dozės vartojimo. Gydytojas taip pat gali ištirti Jūsų inkstų veiklą;
· gydytojas sakė, kad Jūsų širdies vožtuvai yra susiaurėję (yra  aortos ar mitralinė stenozė) arba, kad širdies raumens storis yra nenormaliai padidėjęs (yra obstrukcinė hipertrofinė kardiomiopatija);
· Jums vartojant kitų vaistų (įskaitant angiotenziną konvertuojančio fermento inhibitorių) pasireiškė patinimas, ypatingai veido ir gerklės. Jeigu Jums atsirastų šių simptomų, nutraukite Valsartan/Amlodipine Teva Pharma vartojimą ir nedelsdami kreipkitės į gydytoją. Niekada daugiau nevartokite Valsartan/Amlodipine Teva Pharma;
· vartojate kurį nors iš šių vaistų padidėjusiam kraujospūdžiui gydyti:
· AKF inhibitorių (pavyzdžiui enalaprilį, lizinoprilį, ramiprilį), ypač jei turite su cukriniu diabetu susijusių inkstų sutrikimų;
· aliskireną.

Jūsų gydytojas gali reguliariai ištirti Jūsų inkstų funkciją, kraujospūdį ir elektrolitų (pvz., kalio) kiekį kraujyje.

[bookmark: _Hlk184994424]Taip pat žiūrėkite informaciją, pateiktą poskyryje „Valsartan/Amlodipine Teva Pharma vartoti draudžiama“.

Jeigu kuri nors išvardyta sąlyga tinka Jums, pasakykite gydytojui, prieš pradėdami vartoti Valsartan/Amlodipine Teva Pharma.

Pasitarkite su gydytoju, jei pavartojus Valsartan/Amlodipine Teva Pharma jaučiate pilvo skausmą, pykinimą, vėmimą arba viduriavimą. Dėl tolesnio gydymo nuspręs Jūsų gydytojas. Nenustokite vartoti Valsartan/Amlodipine Teva Pharma pats.

Vaikams ir paaugliams
Valsartan/Amlodipine Teva Pharma vartoti vaikams ir paaugliams (jaunesniems kaip 18 metų amžiaus) nerekomenduojama.

Kiti vaistai ir Valsartan/Amlodipine Teva Pharma
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Jūsų gydytojui gali tekti pakeisti Jūsų dozę ir (arba) imtis kitokių atsargumo priemonių. Kai kuriais atvejais gali tekti nutraukti vieno iš jų vartojimą. Tai ypač svarbu vartojant toliau išvardytus vaistus:
· AKF inhibitorių arba aliskireną (taip pat žiūrėkite informaciją, pateiktą pokyriuose „Valsartan/Amlodipine Teva Pharma vartoti draudžiama“ ir „Įspėjimai ir atsargumo priemonės“);
· diuretikų (vaistų, kurie didina išskiriamo šlapimo kiekį);
· ličio (vaistas, kai kuriems depresijos tipams gydyti);
· kalį tausojančių diuretikų, kalio papildų arba druskų pakaitalų, kuriuose yra kalio ar kitų vaistų, kurie gali didinti kalio kiekį organizme;
· tam tikrus nuskausminamuosius, tokius kaip nesteroidinius vaistus nuo uždegimo (NVNU) ar selektyvius ciklooksigenzės-2 inhibitorius (COX-2 inhibitoriai). Gydytojas gali patikrinti inkstų funkciją;
· vaistų nuo traukulių (pvz., karbamazepino, fenobarbitalio, fenitoino, fosfenitoino, primidono);
· jonažolės preparatų;
· nitroglicerino ar kitų nitratų, arba kitų, „vazodiliatatoriais“ vadinamų vaistų;
· vaistų ŽIV/AIDS gydyti (pvz., ritonaviro, indinaviro, nelfinaviro);
· vaistų, vartojamų grybelinių infekcijų gydymui (pvz., ketokonazolo, itrakonazolo);
· vaistų bakterijų sukeltoms infekcijoms gydyti (pvz., rifampicino, eritromicino, klaritromicino, telitromicino);
· verapamilio, diltiazemo (vartojamų širdies ligoms gydyti);
· simvastatino (padidėjusiam cholesterolio kiekiui mažinti);
· dantroleno (į veną vartojamo vaisto, kai yra sunkių organizmo temperatūros reguliavimo sutrikimų);
· vaistų apsaugoti nuo transplantato atmetimo reakcijų (ciklosporino);
· takrolimuzo (vartojamas Jūsų organizmo imuniniam atsakui kontroliuoti, kad organizmas galėtų priimti persodintą organą).

Valsartan/Amlodipine Teva Pharma vartojimas su maistu ir gėrimais
Valsartan/Amlodipine Teva Pharma vartojantiems asmenims negalima valgyti greipfrutų ar gerti greipfrutų sulčių, kadangi greipfrutai ar greipfrutų sultys gali didinti veikliosios medžiagos amlodipino kiekį kraujyje ir dėl to gali neprognozuojamai sustiprėti kraujospūdį mažinantis Valsartan/Amlodipine Teva Pharma poveikis.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumas
Jūsų gydytojas patars Jums nebevartoti Valsartan/Amlodipine Teva Pharma prieš planuojant pastojimą arba iš karto sužinojus apie nėštumą, ir paskirs kitą vaistą vietoje Valsartan/Amlodipine Teva Pharma. Valsartan/Amlodipine Teva Pharma nerekomenduojama vartoti ankstyvojo nėštumo laikotarpiu (pirmus 3 mėnesius) ir negalima jo vartoti, jei esate daugiau kaip tris mėnesius nėščia, nes tuomet jis gali labai pakenkti Jūsų kūdikiui.

Žindymas
Pasakykite savo gydytojui, jei maitinate krūtimi ar ruošiatės pradėti tai daryti. Valsartan/Amlodipine Teva Pharma nerekomenduojamas žindančioms motinoms; jei motina nori žindyti kūdikį, gydytojas gali paskirti kitą vaistą, ypač jei naujagimis gimė prieš laiką.

Pasitarkite su gydytoju prieš pradėdami vartoti bet kurį vaistą.

Vairavimas ir mechanizmų valdymas
Šis vaistas gali sukelti svaigulį. Tai gali trukdyti sukaupti dėmesį. Todėl, kol nežinote, kaip šis vaistas veikia Jus, nevairuokite, nevaldykite mechanizmų ir nesiimkite kitokio dėmesio sukaupimo reikalaujančio darbo.

Valsartan/Amlodipine Teva Pharma sudėtyje yra natrio

Šio vaisto vienoje plėvele dengtoje tabletėje yra mažiau kaip 1 mmol (23 mg) natrio, t.y. jis beveik neturi reikšmės. 


3.	Kaip vartoti Valsartan/Amlodipine Teva Pharma

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją. Tai padės pasiekti geriausių gydymo rezultatų ir sumažinti šalutinio poveikio riziką.

Įprastinė Valsartan/Amlodipine Teva Pharma dozė yra viena tabletė per parą.
· Tinkamiausia vaistą vartoti kiekvieną dieną tuo pačiu metu.
· Tabletes nurykite, užgerdami stikline vandens.
· Valsartan/Amlodipine Teva Pharma galima vartoti valgio metu arba nevalgius. Nevartokite Valsartan/Amlodipine Teva Pharma su greipfrutais ar greipfrutų sultimis.

Atsižvelgdamas į gydymo sukeliamą poveikį, gydytojas gali siūlyti padidinti ar sumažinti dozę.

Paskirtos dozės viršyti negalima.

Valsartan/Amlodipine Teva Pharma ir senyvi pacientai (vyresni nei 65 metų)
Didinant dozę, Jūsų gydytojas turi laikytis atsargumo priemonių.

Jei kiltų daugiau klausimų dėl šio vaisto vartojimo, kreipkitės į gydytoją arba vaistininką.

Ką daryti pavartojus per didelę Valsartan/Amlodipine Teva Pharma dozę
Jeigu išgėrėte per daug Valsartan/Amlodipine Teva Pharma tablečių arba, jei Jūsų tablečių išgėrė kas nors kitas, nedelsdami kreipkitės į gydytoją.

Jūsų plaučiuose gali kauptis skystis (plaučių edema), sukeldamas dusulį, kuris gali išsivystyti per 24 – 48 valandas nuo vaisto pavartojimo.

Pamiršus pavartoti Valsartan/Amlodipine Teva Pharma
Jeigu pamiršote pavartoti šio vaisto, išgerkite jį iškart prisiminę. Kitą dozę vartokite įprastu laiku. Tačiau, jei jau beveik atėjo laikas kitai dozei, praleiskite pamirštąją. Negalima vartoti dvigubos dozės norint kompensuoti praleistą tabletę.

Nustojus vartoti Valsartan/Amlodipine Teva Pharma
Jeigu nutrauksite Valsartan/Amlodipine Teva Pharma vartojimą, Jūsų liga gali pasunkėti. Nenutraukite vaisto vartojimo, kol to padaryti nenurodys gydytojas.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Kai kurie šalutiniai reiškiniai gali būti sunkūs ir jiems pasireiškus gali reikėti medicininės
Pagalbos.
Nedideliam skaičiui pacientų pasireiškė šie sunkūs šalutiniai reiškiniai (gali pasireikšti rečiau kaip 1 iš 1 000 asmenų). Jeigu kuris nors iš jų pasireikš, nedelsdami kreipkitės į gydytoją: alerginės reakcijos, pasireiškiančios išbėrimu, niežuliu, veido, lūpų ar liežuvio tinimu, apsunkintu kvėpavimu, mažu kraujospūdžiu (silpnumo, apsvaigimo pojūtis).

Kiti galimi Valsartan/Amlodipine Teva Pharma šalutiniai reiškiniai
Dažni (gali pasireikšti rečiau kaip 1 iš 10 asmenų): gripo simptomai (gripas); užgulusi nosis, gerklės skausmas ir diskomfortas ryjant; galvos skausmas; rankų, plaštakų, kojų, čiurnų ar pėdų tinimas; nuovargis; astenija (bendras silpnumas); raudonis ir šilumos pojūtis veide ir (ar) kakle.

Nedažni (gali pasireikšti rečiau kaip 1 iš 100 asmenų): svaigulys; pykinimas ir pilvo skausmas; burnos sausmė; mieguistumas, rankų ar pėdų dilgčiojimas ar sustingimas, galvos sukimasis (vertigo); dažnas širdies plakimas, taip pat ir permušimai; svaigulys stojantis; kosulys; viduriavimas; vidurių užkietėjimas; odos išbėrimas, odos paraudimas; sąnarių tinimas, nugaros skausmas; sąnarių skausmas.

Reti (gali pasireikšti rečiau kaip 1 iš 1 000 asmenų): nerimas; spengimas ausyse; alpulys; gausesnis šlapinimasis nei paprastai ar dažnesnis noras šlapintis nei paprastai; nesugebėjimas sukelti ar palaikyti erekciją; sunkumo pojūtis; žemas kraujospūdis, pasireiškiantis tokiais simptomais kaip svaigulys ar apsvaigimas; per gausus prakaitavimas; viso kūno odos išbėrimas; niežulys; raumenų spazmai.
Jei kuris iš šių reiškinių vargina, kreipkitės į gydytoją.

Šalutiniai reiškiniai, kurie pasireiškė vartojant vien tik amlodipiną ar valsartaną, ir kurie arba nebuvo stebėti vartojant Valsartan/Amlodipine Teva Pharma, arba kurių pasireiškė dažniau nei vartojant Valsartan/Amlodipine Teva Pharma

Amlodipinas
Nedelsdami kreipkitės į gydytoją, jeigu pavartojus šio vaisto, pasireiškia kuris nors toliau išvardytas labai retas, bet sunkus šalutinis poveikis:
· staiga atsiradęs švokštimas, krūtinės skausmas, dusulys ar kvėpavimo pasunkėjimas;
· akių vokų, veido ar lūpų patinimas;
· liežuvio ir gerklės patinimas, dėl kurio gali labai pasunkėti kvėpavimas;
· sunkios odos reakcijos, įskaitant intensyvų odos išbėrimą, dilgėlinę, viso kūno odos paraudimą, sunkų niežėjimą, odos pūslėtumą, lupimąsi ir patinimą, gleivinių uždegimą (Stivenso-Džonsono [Stevens-Johnson] sindromas), arba kitos alerginės reakcijos;
· širdies priepuolis, nenormalus širdies plakimas;
· kasos uždegimas, dėl kurio gali pasireikšti sunkus pilvo ir nugaros skausmas, susijęs su labai bloga savijauta.

Buvo pranešta apie toliau išvardytus šalutinius poveikius. Jeigu kuris nors iš išvardytų sutrikimų sukelia Jums problemų arba jeigu jis trunka ilgiau kaip vieną savaitę, turite kreiptis į gydytoją.

Dažni (gali pasireikšti rečiau kaip 1 iš 10 asmenų): svaigulys, mieguistumas; palpitacijos (dažno stipraus širdies plakimo jutimas); paraudimas, kulkšnių patinimas (edema); pilvo skausmas, pykinimas.

Nedažni (gali pasireikšti rečiau kaip 1 iš 100 asmenų): nuotaikų kaita, nerimas, depresija, nemiga, drebulys, nenormalus skonio pojūtis, apalpimas, skausmo jutimo išnykimas; regėjimo sutrikimai, regėjimo pablogėjimas, skambėjimas ausyse; mažas kraujospūdis; čiaudulys / sloga dėl nosies gleivinės uždegimo (rinitas); nevirškinimas, vėmimas; plaukų slinkimas, prakaitavimo sustiprėjimas, odos niežėjimas, pakitusi odos spalva; šlapinimosi sutrikimas, poreikis dažniau šlapintis naktį, šlapinimosi padažnėjimas; nesugebėjimas pasiekti erekciją, krūtų diskomfortas arba padidėjimas vyrams, skausmas, bloga savijauta, raumenų skausmas, raumenų mėšlungis; kūno masės padidėjimas arba sumažėjimas.

Reti (gali pasireikšti rečiau kaip 1 iš 1 000 asmenų): minčių susipainiojimas.

Labai reti (gali pasireikšti rečiau kaip 1 iš 10 000 asmenų): baltųjų kraujo ląstelių kiekio sumažėjimas, kraujo plokštelių kiekio sumažėjimas, dėl to gali atsirasti neįprastų kraujosruvų ar greičiau pasireikšti kraujavimas (raudonųjų kraujo ląstelių sutrikimas); gliukozės koncentracijos kraujyje padidėjimas (hiperglikemija); dantenų patinimas, pilvo pūtimas (skrandžio uždegimas [gastritas]); nenormali kepenų funkcija, kepenų uždegimas (hepatitas), odos pageltimas (gelta), kepenų fermentų suaktyvėjimas, kuris gali turėti įtakos kai kuriems medicininiams tyrimams; raumenų tempimo padidėjimas; kraujagyslių uždegimas, dažnai pasireiškiantis kartu su odos išbėrimu, padidėjęs jautrumas šviesai; sutrikimas, pasireiškiantis rigidiškumu, drebuliu ir (arba) judėjimo sutrikimų deriniu.

Valsartanas
Labai reti (gali pasireikšti rečiau kaip 1 iš 10 000 asmenų): žarnyno angioneurozinė edema: tinimas žarnyne, pasireiškiantis tokiais simptomais kaip pilvo skausmas, pykinimas, vėmimas ir viduriavimas.

Dažnis nežinomas (negali būti apskaičiuotas pagal turimus duomenis): sumažėjęs raudonųjų kraujo ląstelių kiekis, karščiavimas, infekcijos sukeltas gerklės skausmas ar burnos gleivinės žaizdos; savaiminis kraujavimas ar mėlynių susidarymas; padidėjęs kalio kiekis kraujyje; sutrikę kepenų veiklos rodiklių tyrimų rezultatai; sutrikusi inkstų veikla ir labai stipriai sutrikusi inkstų veikla; patinimas, daugiausia veido ir gerklės; raumenų skausmas; išbėrimas, rausvai violetinės ar raudonos odos dėmės; karščiavimas; niežulys; alerginės reakcijos.

Jei pasireiškė kuri nors iš šių reakcijų, nedelsdami kreipkitės į gydytoją.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Valsartan/Amlodipine Teva Pharma

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 30 C temperatūroje. 

Pastebėjus, kad pakuotė pažeista arba yra sugadinimo požymių, šio vaisto vartoti negalima.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Valsartan/Amlodipine Teva Pharma 160 mg/5 mg plėvele dengtų tablečių sudėtis
· Veikliosios medžiagos yra valsartanas ir amlodipinas (amlodipino besilato pavidalu). Kiekvienoje tabletėje yra 160 mg valsartano ir 5 mg amlodipino (amlodipino besilato pavidalu).
· Pagalbinės medžiagos: mikrokristalinė celiuliozė, povidonas, kroskarmeliozės natrio druska, talkas (E553b) ir magnio stearatas. Tabletės plėvelėje yra hipromeliozės, titano dioksido (E171), geltonojo geležies oksido (E172) ir makrogolio.

Valsartan/Amlodipine Teva Pharma 160 mg/10 mg plėvele dengtų tablečių sudėtis
· Veikliosios medžiagos yra valsartanas ir amlodipinas (amlodipino besilato pavidalu). Kiekvienoje tabletėje yra 160 mg valsartano ir 10 mg amlodipino (amlodipino besilato pavidalu).
· Pagalbinės medžiagos: mikrokristalinė celiuliozė, povidonas, kroskarmeliozės natrio druska, talkas (E553b) ir magnio stearatas. Tabletės plėvelėje yra hipromeliozės, titano dioksido (E171) ir makrogolio.

Valsartan/Amlodipine Teva Pharma išvaizda ir kiekis pakuotėje

Valsartan/Amlodipine Teva Pharma 160 mg/5 mg plėvele dengtos tabletės yra geltonos, ovalios, abipus išgaubtos, 13,5 mm x 7 mm dydžio plėvele dengtos tabletės, kurių vienoje pusėje įspausta “2”, kitoje „LD“.

Valsartan/Amlodipine Teva Pharma 160 mg/10 mg plėvele dengtos tabletės yra baltos, ovalios, abipus išgaubtos, 13,5 mm x 7 mm dydžio plėvele dengtos tabletės, kurių vienoje pusėje įspausta “3”, kitoje „LD“.

Valsartan/Amlodipine Teva Pharma tiekiama lizdinėse plokštelėse, kuriose yra 14, 28, 30, 56 arba 90 tablečių. 

Gali būti tiekiamos ne visų dydžių pakuotės.

Registruotojas ir gamintojas

Registruotojas
Teva Pharma B.V.
Swensweg 5
2031 GA Haarlem
Nyderlandai

Gamintojas
Balkanpharma-Dupnitsa AD
3 Samokovsko Shosse Str.
Dupnitsa, 2600 
Bulgarija

Šis vaistas Europos ekonominės erdvės valstybėse narėse registruotas tokiais pavadinimais:
Švedija: Amlodipin/Valsartan Teva xx mg filmdragerade tabletter; Prancūzija: AMLODIPINE/VALSARTAN TEVA SANTE 5mg/160 mg, comprimé pelliculé, AMLODIPINE/VALSARTAN TEVA SANTE 10 mg/160 mg, comprimé pelliculé; Nyderlandai: Amlodipine/Valsartan Teva 5 mg/160 mg, filmomhulde tabletten, Amlodipine/Valsartan Teva 10 mg/160 mg, filmomhulde tabletten; Portugalija: Amlodipina + Valsartan Mepha

Šis pakuotės lapelis paskutinį kartą peržiūrėtas 2025-06-27.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

